የምክር ቤት አባላት በኮሮና ጉዳይ ከአካባቢያቸው ኅብረተሰብ ጋር በትስስር ገፅ እንደሚሠሩ ተገለፀ
አዲስ አበባ፡- የህዝብ ተወካዮች ምክር አባላት ከየመጡበት አካባቢ ኅብረተሰብ ጋር በማህበራዊ ትስስር ገፅ በመቀናጀት የኮሮና ቫይረስን በመከላከሉ ሀገራዊ ዘመቻ ንቁ ተሳታፊ እንደሚሆኑ በምክር ቤቱ የመንግሥት ተጠሪ ሚኒስትር ዴኤታ አምባሳደር መስፍን ቸርነት ገለጹ። አምባሳደር መስፍን በተለይ ለአዲስ ዘመን እንደተናገሩት፤ የህዝብ ተወካዮች ምክር ቤት አባላት የህዝብና የአገር ደህንነት በወረርሽኙ ምክንያት አደጋ ውስጥ እንዳይገባ በሚደረገው ሀገራዊ ርብርብ ውስጥ የጎላ አስተዋጽኦ ማበርከት የሚያስችል ዝግጅት አድርገዋል።  ለዚህም ይረዳቸው ዘንድ ለአባለቱ አዲስና ለዚሁ ተግባር ሚያገለግል የማህበራዊ ኔትወርክ ትስስር ገፅ መከፈቱን አመልክተዋል። የማህበራዊ ትስስር ገፅን በመጠቀም የተወከሉበትን አካባቢ ህብረተሰቡ በማግኘት ስለ ኮቪድ 19 (ኮሮና ቫይረስ) የተመለከቱ መረጃዎችን እንደሚያደርሱ አምባሳደሩ አስታውቀዋል።  የየአካባቢያቸው ህብረተሰብ በቅርቡ የሚገኙ የጤና ባለሙያዎች፣ የኃይማኖት አባቶችና የአካባቢው አስተዳደር ቫይረሱን በመከላከል ሂደት ውስጥ አስፈላጊ ናቸው ብለው የሚስተላልፉላቸውን መልዕክቶች እንዲያከብሩና ተግባራዊም እንዲያደርጉ ምክር ሐሳብ እንደሚሰጡም አመልክተዋል። ‹‹ትልቁ ተልኳችን ህግ ማውጣት፣ አስፈፃሚ አካላትን መቆጣጠርና የውክልና ሥራ ነው። ቢሆንም በእንደዚህ ዓይነት አስቸጋሪ ወቅት የወከለን ማህበረሰብ እራሱን፣ ቤተሰቡን እና ሌላውን ማህበረሰብ መጠበቅ እንዳለበት ማስተማርና መረጃ መስጠትም ይጠበቅብናል።›› ብለዋል።  ‹‹ሁላችንም ራሳችንና ቤተሰባችንን ስንጠብቅ ከወረርሽኙ አገር ትጠበቃለች። ይህን ለማድረግ የጤና ሚኒስቴር፣ የጤና ተቋማትና የጤና ባለሙያዎች የሚሰጡትን ምክርና ትዕዛዝ መቀበል አለብን። መንግሥት የሚያደረግውን ጥረት ህብረተሰቡ በአንድነት በመደገፍ እንዲተገብርም ከምንጊዜው በላይ ተባባሪና ተሳታፊ መሆን አለበት።›› ሲሉም ገልጸዋል። የወጣውን ህግ፣ የህግ አስፈፃሚ አካላት የሚያደረጉትን ክትትልና ቁጥጥር ህዝብ በቀናነት በመመለከት የህግ አክባሪነት ባህሉን ሥራ ላይ ቢያውል በአጭር ጊዜ ውስጥ ቫይረሱን መቆጣጣርና መከላከል ይቻላል። የከፋ ጉዳት ሳይደርስም አገሪቱና ትውልድን ማሸጋገር የሚቻል መሆኑን ተናግረዋል። ወረርሽኙ ጉዳት እንዳያደርስ የምክር ቤቱ አባላት ከወከላቸው ሕዝብ ጋር በመሆን የተቻላቸውን ያህል እንደሚሠሩ አምባሳደር መስፍን አመልክተዋል። የምክር ቤት አመራሩ የአንድ ወር ደመወዛቸውን ለኮርና ተጋላጮች ድጋፍ ያደረጉ መሆናቸውን አስታውሰው፤ አባላትም ይህን ለማድረግ ውይይት እያደረጉ መሆናቸውን ጠቁመዋል። በዚህ ጊዜ ዋናው ትልቁ ተግባራቸው አገሪቱን የሚያስቀጥል ትውልድን ከወረርሽኙ ሊታደግ የሚችል ህግ ማውጣት እንደሆነ ጠቅመው ፤ ከዚህ አንፃርም መንግሥት በህገ መንግሥቱ መሰረት የአስቸኳይ ጊዜ አዋጅ ሲያወጣ ያለምንም ቅድመ ሁኔታ አዋጁ እንዲፀድቅ ማድረጋቸውን ገልጸዋል።  አዲስ ዘመን ሚያዝያ 6/2012አስቴር ኤልያስ